钦定古今图书集成/明伦汇编/氏族典/第121卷 > 陈尧叟
## 钦定古今图书集成/明伦汇编/氏族典/第121卷 > 陈尧叟

按《宋史陈尧佐传》：“尧佐兄尧叟，字唐夫，解褐光禄寺
丞、直史馆，迁秘书丞。久之，充三司、河南东道判官。时
宋、亳、陈、颍民饥，命尧叟振之，再迁工部员外郎、广南
西路转运使。会加恩黎桓为交州国信使。咸平初，加
刑部员外郎，充度支判官。未几，会抚水蛮酋蒙令国
杀使臣扰动，命尧叟为广南东、西两路安抚使。事平”，
迁兵部，拜主客郎中、枢密直学士、知三班兼银台、通
进封驳司、制置群牧使。河决澶州王陵口，诏往护塞
之，遂为河北、河东安抚副使。时中外上封奏者甚众，
命定利害及与三司议减冗事。俄拜右谏议大夫、同
知枢密院事。五年，郊祀，进给事中。会王继英为枢密
使，以尧叟签署院事，迁工部侍郎。真宗幸澶渊，命乘
传先赴北砦按视戎事，许以便宜。景德中，迁刑部、兵
部二侍郎，知枢密院事。真宗朝陵，权东京留守。每裁
剸刑禁，虽大辟亦止面取状，亟决遣之，以故狱无系
囚。俄兼群牧制置使。大中祥符初东封，加尚书左丞，
诏撰《朝觐坛碑》，进工部尚书。献《封禅圣制颂》，帝作歌
答之。祀汾阴，为经度制置使，判河中府。礼成，进户部
尚书，加特进，赐功臣。又以尧叟善草隶，诏写途中御
制歌诗刻石。五年，以本官检校太傅、同平章事，充枢
密使，加检校太尉。从幸太清宫，加开府仪同三司。未
几，罢守本官，仍领群牧。明年，复以本官检校太尉、同
平章事，充枢密使。尧叟素有足疾，屡请告。九年夏，帝
临问劳赐加等。疾甚，表求避位。尧叟词志颇确，优拜
右仆射、知河阳。天禧初，病亟，求还辇下，诏许之。肩舆
至京师，卒，年五十七。赠侍中，谥文忠。录其孙知言、知
章为将作监主簿。尧叟伟姿貌，强力，奏对明辨，多任
知数，久典机密，军马之籍，悉能周记。所著《请盟录》三
集二十卷。